Πουτανέσκα, η αγαπημένη μακαρονάδα της Νάπολης
Είναι από τις πιο γνωστές σάλτσες της περιοχής. Με αντσούγιες, κάππαρη, ελιές και καυτερές πιπερίτσες, είναι μια σάλτσα όλο εντάσεις.
500 γρ. σπαγγέτι ή λινγκουίνι 1 σκελίδα σκόρδου, ψιλοκομμένη , 2 μικρές πιπεριές τσίλι, φρέσκες ή αποξηραμένες, ψιλοκομμένες, ή 1 κουτ. γλυκού καυτερό μπούκοβο σε νιφάδες (ή όσο θέλουμε, ανάλογα με την αντοχή μας στα καυτερά) , 6 φιλέτα αντσούγιας, καλά ξεπλυμένα, στραγγισμένα και ψιλοκομμένα , 800 γρ. ντομάτες ώριμες, ξεφλουδισμένες, ξεσποριασμένες και χοντροκομμένες (μαζί με το ζουμί τους) , 100 γρ. ελιές Καλαμών, χωρίς το κουκούτσι, χοντροκομμένες , τα φύλλα από 1/2 μάτσο μαϊντανό, ψιλοκομμένα , 4 κουτ. σούπας κάππαρη, καλά ξεπλυμένη και στραγγισμένη , 1 κουτ. σούπας ρίγανη ξερή, κοπανισμένη , 60 ml ελαιόλαδο , αλάτι, φρεσκοτριμμένο πιπέρι
Για να φτιάξουμε τα σπαγγέτι με σάλτσα puttanesca, ξεκινάμε ζεσταίνοντας σε μια φαρδιά κατσαρόλα το μισό λάδι σε μέτρια φωτιά και σοτάρουμε το σκόρδο με τις καυτερές πιπεριές και τις αντσούγιες για περίπου 2-3 λεπτά, ανακατεύοντας με ξύλινη κουτάλα. Ρίχνουμε την ντομάτα, αλατοπιπερώνουμε, δυναμώνουμε τη φωτιά και μαγειρεύουμε για περίπου άλλα 7-8 λεπτά, μέχρι να δέσει ελαφρώς η σάλτσα.Παράλληλα, σε μια βαθιά κατσαρόλα με άφθονο αλατισμένο νερό που κοχλάζει, βράζουμε τα ζυμαρικά 3 λεπτά λιγότερο από ό,τι λένε οι οδηγίες. Με μια λαβίδα για μακαρόνια βγάζουμε τα ζυμαρικά από την κατσαρόλα (χωρίς να τα σουρώσουμε), τα βάζουμε στο σκεύος με τη σάλτσα και συνεχίζουμε το μαγείρεμα για περίπου 2-3 λεπτά, ανακατεύοντας απαλά. Αν το φαγητό μάς φαίνεται στεγνό, προσθέτουμε λίγο από το νερό του βρασίματος. Προσθέτουμε τις ελιές, τον μαϊντανό, την κάππαρη και τη ρίγανη και ανακατεύουμε απαλά να ανακατευτούν τα υλικά. Περιχύνουμε με το υπόλοιπο λάδι, πασπαλίζουμε με φρεσκοτριμμένο πιπέρι και σερβίρουμε.
Ελιά,Ζυμαρικά